Kveta Stražanová

**Kveta Stražanová**, tiež Lukošíková, rod. Michalcová (* 10. máj 1942, Zemianske Kostoľany) je slovenská herečka, manželka herca Jozefa Stražana.

## Životopis
Narodila sa v Novákoch, ale pokrstená bola v Zemianských Kostoľanoch, kde aj bývala so svojimi rodičmi. Otec bol dôstojník, matka žena v domácnosti.

Kveta Stražanová sa postavila na dosky Divadla Jonáša Záborského (DJZ) v Prešove ako 17-ročná. Aby sa mohla stať herečkou, presťahovala sa s ňou do Prešova celá rodina. Po ukončení 11 ročnej školy s maturitou sa v roku 1959 stala členkou spevohry Divadla Jonáša Záborského v Prešove, kde pôsobila do roku 1961, kedy sa stala členkou činohry DJZ v Prešove.

Je predstaviteľkou moderného psychologicko-realistického herectva. V prešovskom divadle postupne rástla na protagonistku súboru. Hereckú kreativitu osvedčila už v spevoherných rolách Zuzany (*Nech spieva Zuzana*, 1960), Dolores (*Bozk Juanity*, 1961) a Frufru (*[[Limonádový Joe]]*, 1961). Vekom i nevšedne pôvabným javiskovým zjavom bola ideálnou predstaviteľkou lyrických i temperamentných dievčat - Zuzi (*Až čo povie Barcelona*, 1961), Želmíra (*Šibal Geľo*, 1961), Jasanka (*Medveď a víla*, 1961), Ona (*Príbeh jednej dievčiny*, 1961), Jana (*[[Mária Tudorová (hra)|Mária Tudorová]]*, 1962), Katka (*[[Don Juan]]*, 1962), Helena (*[[Sen noci svätojánskej]]*, 1963). Kľúčový význam pre jej ďalší herecký vývin mali dve postavy - Júlia (*[[Rómeo a Júlia]]*, 1964) a Katarína (*[[Skrotenie zlej ženy]]*, 1965). Svoje dramatické umenie potvrdila stvárnením množstva zložitých ženských hrdiniek: Hana Čajková (*[[Hájnikova žena]]*, 1965), Mathilde de la Mole (*Červený a čierny*, 1966), Roxana (*[[Cyrano z Bergeracu (dráma)|Cyrano z Bergeracu]]*, 1977), Anna Kareninova (*[[Anna Kareninová]]*, 1978) a mnohé iné. Komediálny talent preukázala na košickej scéne v komédii *Harold a Maude*, v Prešove zase ako Rosemary Mortinorová v hre Raya Cooneyho *Lekárske tajomstvo*. Prešovskí diváci ju mohli vidieť aj ako Goldu v muzikáli režiséra Jozefa Bednárika *[[Fidlikant na streche]].* Medzi jej výrazne úlohy patrí aj postava Mag Folanová v hre súčasného írskeho dramatika Martina McDonagha na Malej scéne Štátneho divadla v Košiciach, ktorú inscenoval Michal Vajdička.  Posledná výrazná úloha ktorú si zahrala bola postava z rovnomenného filmu Rozália Lautmanová v hre Ladislava Grossmana Obchod na korze, ktorú režíroval Marián Pecko v roku 2014 v jej domovskom divadle (DJZ) 

Už v roku 1963 debutovala aj vo filme *[[Tvár v okne]]*, neskôr hrala aj v desiatkach inscenácií.

Kveta Stražanová oslovila divákov aj vo viacerých televíznych projektoch. Medzi najúspešnejšie patria určite Sebechlebskí hudci aj päťdielny televízny film o lazníkovi Janovi Daňovi - Nepokojná láska, kde sa objavila po boku Júliusa Pántika. Hrala jeho chápavú a oddanú ženu. 

V roku 1989 dostala titul zaslúžilá umelkyňa. Prezident Slovenskej republiky jej udelil štátne vyznamenanie Pribinov kríž II. triedy za významné zásluhy v oblasti divadelnej, filmovej a rozhlasovej tvorby.

V divadelnej sezóne 2018/2019 spolu so svojím hereckým a životným partnerom Jozefom Stražanom ukončili trvalý pracovný pomer v Divadle Jonáša Záborského v Prešove, dokopy tam odohrali 120 rokov. Ako sami povedali je to dosť rokov a páčilo sa im to takto zaokrúhliť.

Z prvého manželstva s prešovským hádzanárom Karolom Lukošíkom (* 1937† 2017) má dcéru Dagmar (* 1964).

S druhým manželom tiež hercom Jozefom Stražanom (* 1943† 2021) sa vzali 25. januára 1979. Majú spolu dcéru Barbaru (* 1979).

V novembri 2013 dcéra Barbara porodila vnučku Margot. V októbri 2021 sa narodila druhá vnučka Marlen. Dcéra teraz žije spolu so svojím priateľom a dcérami v Španielsku.

## Divadlo (výber)
* *Romeo a Júlia … po 30-tich rokoch* (Dojka) - Staromestské divadlo, Košice

## Rozhlas (výber)
* Jón Druc: *Katarína Veľká* - rozhlasová hra, réžia Róbert Horňák 

## Filmografia
* 1963: *[[Tvár v okne]]* (Barborka Vernerová)
* 1972: *[[Ďaleko je do neba]]* (Katarína Klenčová)
* 1974: *[[Deň, ktorý neumrie]]* (lesníkova žena)
* 1974: *[[Do zbrane, kuruci!]]* (Havranová)
* 1974: *[[Skrytý prameň]]* (Tereza)
* 1975: *[[Sebechlebskí hudci]]* (Dóciova)
* 1975: *[[Stretnutie]]* (Lenka štyridsaťpäťročná)
* 1976: *[[Desať percent nádeje]]* (Katka Kuníková)
* 1976: *[[Krátky život]]* (žena s košíkom)
* 1978: *[[Krutá ľúbosť]]* (susedka)
* 1975: *[[Poéma o svedomí]]* (pani Klárika)
* 1980: *[[Hodiny]]* (Repčiaková)
* 1981: *[[Fénix]]* (Kveta)
*2016: Zoo (Magda Žitavská)
*2019: *[[Loli paradička]]* (Milanova matka)

## Dabing
* 2011: *Svätý Jozef Cottolengo* - (postava: Perpetua, herečka: Francesca Draghetti)

## Referencie

## Externé odkazy
* Osobnosti.sk
* Kveta Stražanová a Jozef Stražan - Prešovský samosprávny kraj  
* Divadlo Jonáša Záborského - Kveta Stražanová

Kategória:Slovenské divadelné herečky
Kategória:Slovenské filmové herečky
Kategória:Slovenské televízne herečky
Kategória:Česko-slovenskí zaslúžilí umelci
Kategória:Osobnosti zo Zemianskych Kostolian
Kategória:Laureáti Pribinovho kríža II. triedy